ང་རང་ནང་བའི་རྗེས་འཇུག་ཞིག་ཡིན་པའི་ཆ་ནས།བསྟན་པ་ལ་སྐྱོན་དང་ཉེས་པ་གང་ཡང་མཐོང་གི་མེད་པ་མ་ཟད།དེ་ནི་ཡོན་ཏན་ཆ་རྫོགས་དང་ཡང་དག་གི་ལྟ་བ་ཞིག་ཡིན་པར་ཡིད་ཆེས་བྱས་ནས་ལག་ལེན་གང་ཐུབ་བྱེད་པ་རེད།འོན་ཀྱང་།ཆོས་དང་ལུགས་ནི་ཤིན་ཏུ་མི་འདྲ་སྟེ།ཆོས་ནི་བསླུ་བ་མེད་པའི་སངས་རྒྱས་ཀྱི་དགོངས་དོན་ཡིན་པ་དང་།ཆོས་དར་སྤེལ།རྒྱུད་འཛིན་བྱེད་ཐབས་སུ་གྱུར་བའི་ལུགས་དེ་ནི།གང་ཟག་གི་སྲོལ་དང་སྤྱི་ཚོགས་ཀྱི་འགྲོས་དང་བསྟུན་ནས་ཆགས་པ་ཞིག་ཡིན་ཙང་།དེ་ནི་སྲོལ་རྒྱུན་ཞིག་ལ་བརྩི་བ་ལས།བཅོས་ཐབས་མེད་པའི་བདེན་དོན་ཞིག་ལ་བརྩི་མི་རུང་ངོ་།ལུགས་ནི་དེ་བཞིན་དུས་དང་འདུལ་བྱའི་འཕོ་འགྱུར་ལ་བསྟུན་དགོས་པ་ཞིག་ཡིན་པ་ལས།གནའ་བོར་དེ་འདྲ་ཞིག་ཡིན་པས།དེང་སང་ཡང་དེ་ལྟར་གནས་དགོས་ཟེར་ན་ནི་མགོ་བོ་མཁྲེག་པོ་ཅན་གྱི་གུ་དོག་ཞིག་ཡིན་རྒྱུ་ལས།ཆོས་ཀྱི་ཕན་ཡོན་འཛིན་སྐྱོང་སྤེལ་གསུམ་ལ་ལྷག་བསམ་གྱི་སྲི་ཞུ་སྒྲུབ་མཁན་ཞིག་ཡིན་ན།དེ་འདྲའི་ཨུ་ཚུགས་ཞིག་འཛིན་རྒྱུ་མ་རེད།འོན་ཀྱང་།ལོ་རྒྱུས་ཐོག་ཏུ།ང་ཚོས་ཆོས་དང་ལུགས་གཉིས་གོ་འཛོལ་བྱས་ནས་བསྟན་པ་དེ་ཉིད་དང་བསྟན་པའི་འདུལ་བྱར་གྱུར་བའི་མི་རིགས་འདིའི་ལས་དབང་ལ་གནོད་རྐྱེན་ཆེན་པོ་བཟོས་ཡོད་པ་ནི།བོད་ཀྱི་ལོ་རྒྱུས་ཀྱི་སྐྱོ་གར་གཉིས་པ་དེས་གསལ་བཤད་བྱས་ཡོད།